1. ปัจจัยความเสี่ยง

1.  ความเสี่ยงด้านการตลาด

เนื่องจากลูกค้าหลักของบริษัทเป็นธุรกิจในกลุ่มอุตสาหกรรมก่อสร้าง
ซึ่งมีความผันผวนตามสภาวะเศรษฐกิจและวัฏจักรของธุรกิจโดยธรรมชาติ
ซึ่งอาจส่งผลให้บริษัทต้องเผชิญความเสี่ยงจากความต้องการในสินค้า (Demand)
และรายได้จากการขายที่ผันผวนตามไปด้วย อย่างไรก็ตาม บริษัทได้มีการพัฒนาประสิทธิภาพการผลิต
รวมทั้งมีการพัฒนาผลิตภัณฑ์เพื่อเพิ่มมูลค่าให้กับสินค้าและสร้างความแตกต่างให้กับตัวสินค้าของบริษัท
อาทิเช่น เหล็กเส้นข้ออ้อยชนิดเกลียว และเหล็กเส้นข้ออ้อยชนิดเกลียวรับแรงดึงสูง (High
Tensile Thread Steel Bar)
ซึ่งใช้สำหรับงานก่อสร้างที่ต้องการรับแรงดึงสูงเป็นพิเศษกว่างานก่อสร้างทั่วไป เช่น
งานก่อสร้างรถไฟฟ้า สะพาน อุโมงค์ ท่าเรือน้ำลึก เขื่อนกักเก็บน้ำ ฯลฯ
โดยปัจจุบันบริษัทเป็นผู้ผลิตเพียงรายเดียวในประเทศ
ที่สามารถผลิตเหล็กเส้นข้ออ้อยชนิดเกลียวรับแรงดึงสูงโดยผ่านการรับรองคุณภาพตามมาตรฐานจากหลายประเทศทั่วโลก
ทำให้บริษัทมีความสามารถในการแข่งขันเหนือคู่แข่งขันรายอื่นๆ ในตลาด
และลดความเสี่ยงที่เกิดจากความผันผวนในความต้องการสินค้าลง
อีกทั้งสามารถขยายตลาดไปยังต่างประเทศที่ต้องการเหล็กชนิดดังกล่าวเพื่อการก่อสร้างได้อีกด้วย

นอกจากนี้
บริษัทยังมุ่งมั่นที่จะพัฒนาผลิตภัณฑ์เพื่อให้ตอบสนองความต้องการของลูกค้าในหลายอุตสาหกรรมมากขึ้น
โดยเฉพาะอุตสาหกรรมต่อเนื่อง เช่น อุตสาหกรรมรถยนต์ที่มีอัตราการเติบโตสูง ซึ่งเมื่อโครงการ
Green Mill
เริ่มดำเนินการผลิตด้วยเทคโนโลยีการผลิตที่ทันสมัยที่สุดเทียบเท่าอุตสาหกรรมการผลิตเหล็กระดับโลก
บริษัทจะเป็นผู้ผลิตรายเดียวในเอเชียตะวันออกเฉียงใต้ที่สามารถผลิตเหล็กคุณภาพพิเศษ (Special
Grade) ซึ่งเนื้อเหล็กมีความเรียบสูงเป็นที่ต้องการของอุตสาหกรรมรถยนต์ได้
ส่งผลให้บริษัทสามารถก้าวเข้าสู่อุตสาหกรรมยานยนต์และอุตสาหกรรมต่อเนื่องอื่นๆ
ที่ต้องการเหล็กคุณภาพพิเศษเพื่อใช้ในการผลิตได้อย่างแท้จริง
และเป็นการกระจายความเสี่ยงด้านตลาดจากการพึ่งพาลูกค้าในอุตสาหกรรมก่อสร้างเป็นหลักเพียงอย่างเดียว

1.2 ความเสี่ยงจากการการดำเนินการจัดหาวัตถุดิบ

ในการผลิต Billet ซึ่งเป็นวัตถุดิบสำหรับการผลิตเหล็กเส้นและเหล็กเส้นข้ออ้อยเองนั้น
บริษัทอาจประสบกับความเสี่ยงด้านระยะเวลาที่เพิ่มขึ้นในการจัดหาวัตถุดิบ คือ เศษเหล็ก (Scrap)
สำหรับเตาหลอมอาร์คไฟฟ้า (Electric Arc Furnace : EAF)
และความไม่สม่ำเสมอของเศษเหล็กที่หาได้ ทั้งนี้ บริษัทฯ
ได้จัดการลดความเสี่ยงดังกล่าวด้วยการสร้างความร่วมมือระหว่างบริษัทฯ
กับพันธมิตรทางธุรกิจทั้งที่เป็นบริษัทผู้จัดจำหน่ายเศษเหล็กรายใหญ่ในประเทศโดยตรง
ตลอดจนมีการจัดหาแหล่งนำเข้าเศษเหล็กจากต่างประเทศ
และยังมีการนำเศษเหล็กที่เป็นผลพลอยได้จากการผลิตของโรงงานกลับมาใช้เป็นวัตถุดิบสำหรับเตาหลอม
อีกทั้งยังได้วางแผนการผลิตและการสั่งซื้อวัตถุดิบอย่างรอบคอบและรัดกุม
และมีการสร้างและบริหารความสัมพันธ์กับกลุ่มบริษัทจำหน่ายเศษเหล็กอย่างสม่ำเสมอ
เพื่อให้มั่นใจว่าจะมีวัตถุดิบเพียงพอสำหรับกระบวนการผลิต

1.3 ความเสี่ยงจากความผันผวนของราคาวัตถุดิบ

จากเดิมที่กลุ่มบริษัทฯ ต้องนำเข้าวัตถุดิบจากต่างประเทศเพื่อใช้ในการผลิต
ทำให้อาจเกิดความเสี่ยงได้จากราคาวัตถุดิบที่นำเข้ามีความผันผวนเปลี่ยนแปลงไปตามกลไกตลาดโลก
ซึ่งอาจส่งผลกระทบต่อต้นทุนค่าวัตถุดิบของกลุ่มบริษัทฯ
ในการผลิตผลิตภัณฑ์คือเหล็กเส้นและเหล็กเส้นข้ออ้อย แต่ภายในสิ้นปี 2554 นี้ เมื่อกลุ่มบริษัทฯ
สามารถทำการผลิตวัตถุดิบตั้งต้น คือ Billet ได้เองจากความสำเร็จของโครงการ Green Mill
จะทำให้บริษัทได้รับความเสี่ยงจากความผันผวนของราคาวัตถุดิบลดน้อยลง

1.4 ความเสี่ยงด้านสิ่งแวดล้อม

ทางด้านความเสี่ยงอันเนื่องมาจากสภาพแวดล้อมและสิ่งแวดล้อมการทำงานที่อาจเกิดอันตรายขึ้นได้จากสภาพกระบวนการผลิต
บริษัทฯ
ได้มีนโยบายลดความเสี่ยงดังกล่าวและเพิ่มความปลอดภัยให้กับพนักงานด้วยการบังคับใช้อุปกรณ์ป้องกันอันตรายส่วนบุคคลกับพนักงาน
(Personal Protective Equipment : PPE)
และยังมีการตรวจสุขภาพให้แก่พนักงานและประชาชนในชุมชน
พร้อมทั้งประชาสัมพันธ์ให้ความรู้แก่ชุมชนรอบโรงงาน
เพื่อให้เกิดความเข้าใจและสร้างความตระหนักถึงความสำคัญในการที่จะต้องปฏิบัติตามการป้องกันอันตรายนั้นๆ

นอกจากนี้ กลุ่มบริษัทยังได้ทำการศึกษาการประเมินผลกระทบทางสุขภาพ (Health Impact
Assessment : HIA) ที่อาจจะเกิดขึ้นหรือเกิดขึ้นแล้วกับชุมชน
ในฐานะที่เป็นประเด็นหลักของความรับผิดชอบต่อสังคมขององค์กรและภายใต้ระบบคุณภาพของ ISO
และ IPPC ทั้งนี้ กลุ่มบริษัทฯ ได้มีการติดตั้งระบบบำบัดไอเสียและฝุ่น (Fume Treatment Plant
and Quenching Tower) เพื่อช่วยลดผลกระทบต่อสิ่งแวดล้อมและชุมชนอีกทางหนึ่ง

1.5 ความเสี่ยงทางด้านการเงิน

ในการดำเนินงานทางการเงินของบริษัทฯ บริษัทฯ มีการวางแผนการจัดการความเสี่ยง
โดยมุ่งเน้นไปที่การลดความเสี่ยงจากความผันผวนของตลาดการเงินและแสวงหาวิธีการลดผลกระทบที่อาจทำให้เกิดความเสียหายต่อผลการดำเนินงานทางการเงินของกลุ่มบริษัทฯ
ให้หมดไปหรือเหลือน้อยที่สุดเท่าที่เป็นไปได้ โดยกลุ่มบริษัทฯ ได้ใช้เครื่องมืออนุพันธ์ทางการเงิน
อาทิเช่น สัญญาอัตราแลกเปลี่ยนเงินตราต่างประเทศล่วงหน้า สัญญาการแลกเปลี่ยนอัตราดอกเบี้ย
และเครื่องมือทางการเงินอื่นๆ ที่มีความหลากหลาย ตลอดจนมาตรการต่างๆ เช่น
การยึดถือนโยบายการขายสินค้าและให้บริการแก่ลูกค้าที่มีประวัติสินเชื่ออยู่ในระดับดี
และมีการจำกัดการให้สินเชื่อแก่ลูกค้าแต่ละรายอย่างเหมาะสม
การจัดหาแหล่งเงินทุนที่หลากหลายเพื่อให้มีสภาพคล่องที่เพียงพอต่อการดำเนินกิจกรรมของบริษัทฯ
และมีวงเงินการกู้ยืมที่เพียงพอต่อโครงการการลงทุนเพิ่มเติมในอนาคต
เพื่อป้องกันความเสี่ยงทางการเงินที่อาจจะเกิดขึ้น